[Video] Aardklop: Simoné Nortmann gee feesraad | Maroela Media
Simoné Nortmann (Foto: Facebook)
Die Vir die voëls-aktrise Simoné Nortmann het vandeesweek haar solodebuut by die Aardklop Nasionale Kunstefees op Potchefstroom gemaak met haar produksie, Los asseblief 'n boodskap.
Dié produksie gaan oor die platsak popster Nina van Zyl in die laat 90's – haar loopbaan se prille jeug is verby en die vooruitsig van 'n terugkeer na die poptoneel lyk maar bra skraal.
Op 'n dag kry Nina 'n onverwagse oproep van haar eks-kêrel – Dirk – wat sê hy het kanker. Hy nooi haar na 'n afskeidspartytjie in die Kaap, maar sy is brandarm. Sy vat die langpad van Johannesburg na Kaapstad, dorp tot dorp. Miskien kan sy hom een laaste keer sien, en miskien kan sy 'n paar konserte hou.
Haar toer deur die land en die mense wat sy op elke dorp ontmoet, sorg vir groot pret én groot lesse – oor die lewe en oor haarself.
"Die hele proses van 'n solostuk aanmekaar sit is vreesaanjaend. Die eerste paar weke het ek elke nou en dan huis toe gery en gewonder: 'Wat maak ek met my lewe?' Ek het so amper-amper kop uitgetrek. Maar as jy eers in die ding is kan jy dit begin geniet en pret daarmee hê – die belangrikste vir my is dat mense dit geniet," vertel sy.
Los asseblief 'n boodskap is nog te sien op 5 Oktober om 16:00, 6 Oktober om 16:00 en 7 Oktober om 15:00. Die verhoogproduksie het 'n ouderdomsbeperking van 13. Kaartjies kos R120 en is beskikbaar by Computicket.